b'\n_START_ARTICLE_\nKolbeinsey\n_START_PARAGRAPH_\nKolbeinsey er en lille \xc3\xb8 eller klippe af basalt, der i 2001 havde et areal p\xc3\xa5 90 m\xc2\xb2 beliggende 105 km nord for Island og 74 km nordvest for \xc3\xb8en Gr\xc3\xadmsey. \xc3\x98en er Islands nordligste punkt. Den er udsat for erosion fra havet og forventes at forsvinde i havet omkring 2020 i henhold til estimater baseret p\xc3\xa5 tidligere erosion._NEWLINE_Den opstod ved et underjordisk vulkanudbrud ligesom det, der dannede Surtsey. Oprindeligt var \xc3\xb8en en meget st\xc3\xb8rre \xc3\xb8 med en skjoldvulkan._NEWLINE_Kolbeinsey er n\xc3\xa6vnt i den islandske saga. Da \xc3\xb8en blev m\xc3\xa5lt f\xc3\xb8rste gang i 1616, var den 700 m lang (nord\xe2\x80\x93syd) og 100 m bred (\xc3\xb8st\xe2\x80\x93vest). I 1903 var den allerede halveret i st\xc3\xb8rrelse, og i august 1985 blev dens st\xc3\xb8rrelse opgivet til 39 m p\xc3\xa5 tv\xc3\xa6rs. \xc3\x98ens h\xc3\xb8jeste punkt er 8 m._NEWLINE_I 1989 byggede man helikopterlandingsplads af beton for at forhindre yderligere erosion. I marts 2006 styrtede store dele af \xc3\xb8en i havet, og siden har der ikke v\xc3\xa6ret landingsplads p\xc3\xa5 \xc3\xb8en. Da \xc3\xb8en giver Island et ca. 9.400 km\xc2\xb2 st\xc3\xb8rre fisketerritorium end landet ellers ville have haft, l\xc3\xa6gges der l\xc3\xb8bende planer for, hvordan \xc3\xb8en kan bevares.'